《县学落成百韵》
宋代·王十朋

炎正中微后，皇家再造年。斯文天未丧，吾道圣相传。

黼扆端周冕，岩廊拱舜弦。宸章丽朝日，奎画焕中天。

贾马朝丹阙，皇夔捧御筵。云龙庆相遇，星凤快争先。

金马袍披锦，戎亭帐褫毡。崇儒符汉武，复古慕周宣。

方议成均制，仍增博士员。伫观旂茷茷，行贲帛戋戋。

词赋扬群彦，贤良策万全。圜桥汉亿万，鼓箧鲁三千。

狂客休歌凤，骚人肯钓鳊。文风畅蛮貊，士气压腥膻。

王化诚无外，吾邦素自偏。鱼盐人竞习，刀笔世相沿。

甘学樊迟稼，纷求许汜田。揶揄戏缝掖，膜呗奉真诠。

未振寒乡陋，那经杀气缠。闾阎森白刃，庠序燎寒烟。

断简嗟何考，青衿痛自怜。诗存伤瓠叶，礼废忆豚肩。

磬碎交州石，弓焚矍相弦。水流空涣涣，草碧自芊芊。

有识思兴起，无知分弃捐。桑弧谁复射，城阙孰思还。

弟子贫原宪，先生冷郑虔。嗣音几泯灭，素业遂迍邅。

屡应三年诏，曾微万选钱。龙门无几到，虎榜不多联。

愈赋徒伤感，郊肠厌炒煎。儒冠空叹误，铁砚莫知研。

白日非偏照，寒灰自不然。百年嗟委靡，今日幸夤缘。

令尹真人杰，同僚命世贤。崔丞老文学，梅尉旧神仙。

乐善诚何笃，承流志更专。下车伤弊俗，修泮慕遗编。

浮议畴能夺，良谋断不愆。商财方萃聚，卜日肯迁延。

役命诸生董，基谋爽垲迁。邓林搜蓊郁，淇竹剪婵娟。

秘殿雄千尺，脩廊跨百廛。虹梁挂天宇，云栋轶星躔。

缥缥飞鸳瓦，沉沉耀采椽。沚茂春色早，坛杏午阴圆。

方沼分寒溜，明窗瞰碧涟。前山昂马首，胜地夺龙眠。

瀑水灵源近，箫峰秀色妍。规模何廓廓，气象更绵绵。

先圣风流远，新宫象貌鲜。森罗龙衮列，肃穆雁行连。

剑佩星辰上，丹青日月边。衣裳明黼黻，冠冕饰纮綖。

祀事脩崇报，心斋务至蠲。新仪仍再习，吉日已重涓。

漏箭催庭燎，鸾刀待饩牵。充庭端弁服，夹道拥车骈。

秉笏趍帷幄，升阶省豆笾。馨香登黍稷，肥腯荐牲牷。

蔬撷罗芹藻，鱼羞备薧鲜。牺尊澄玉液，宝篆喷龙涎。

荐裸仍更貌，观瞻竞曲拳。礼文稽戴郑，乐舞奏韶卷。

设礼筵初秩，登门屦已填。盍簪联桂玉，纫佩杂兰荃。

饰喜捐丝竹，论文具管笺。献酬咸偻伛，进退各周旋。

挥麈谈飞屑，濡毫思涌泉。妙词歌郢客，醉墨洒张颠。

共喜从于迈，俱忘咏式遄。武纷堂上接，衣拥坐隅褰。

父鄙金籯满，师誇腹笥便。雩风开性柳，教雨长材楩。

鼓瑟求曾点，攀鳞至闵骞。水平翻振鹭，天阔戾飞鸢。

莺思友迁木，骅群尽著鞭。草空收七壁，雀过堕三鳣。

道也将行矣，辰乎盍勉旃。搜寻罗简札，点勘费丹铅。

洁净穷爻象，温柔考注笺。典谟稽古学，仓制究残编。

异教排韩子，遗绖抱玉川。壮夫羞篆刻，童子悟幽玄。

道德勤钻仰，文章变俨骈。科名真溷尔，翰墨盖游焉。

雪耻终兴越，成功必霸燕。真成两阙里，别是一陶甄。

化出文翁表，功居范宁前。声莘终不朽，琬琰岂须镌。

未学成鸠拙，穷居类兔跧。肠枯无锦绣，门冷乏貂蝉。

箪食虽云乐，藜床已厌穿。室空司马壁，食窘鲁公饘。

误拜殽陵赐，长怀渭水畋。断弦音寂寞，抱玉涕潺湲。

览镜时犹在，焚舟志益坚。燕归欣遇厦，鱼得敢忘筌。

愿赴功名会，终归造化权。唯凭大炉火，早晚铸颜渊。

作者简介：王十朋（1112-1171），字龟龄，号梅溪，南宋著名的政治家和诗人，伟大的爱国主义者。出生于乐清四都左原（今浙江省乐清市）梅溪村。绍兴二十七年（1157年）他以“揽权”中兴为对，中进士第一，被擢为状元，先授承事郎，兼建王府小学教授。王十朋以名节闻名于世，刚直不阿，批评朝政，直言不讳。